Title: GENERÁLNA PROKURATÚRA SLOVENSKEJ REPUBLIKY
Author: Hečko
Last saved by: GP SR
Company: GPSR

DÔVODOVÁ SPRÁVA

Všeobecná časť:

Návrh zákona o odbornej príprave zamestnancov prokuratúry je vypracovaný na základe Plánu legislatívnych úloh vlády Slovenskej republiky na rok 2002.

Predmetom návrhu zákona je právna úprava odbornej prípravy zamestnancov vykonávajúcich na prokuratúre štátnu službu alebo verejnú službu. Účelom právnej regulácie odbornej prípravy týchto zamestnancov je predovšetkým ustanovenie podmienok potrebných na získanie osobitných kvalifikačných predpokladov, ktoré sú nevyhnutné na výkon činnosti na prokuratúre.

Obsahové zameranie odbornej prípravy zamestnancov vykonávajúcich na prokuratúre štátnu službu alebo verejnú službu v plnom rozsahu zohľadňuje špecifikum úloh, ktoré patria do pôsobnosti prokuratúry ako orgánu ochrany práv a zákonom chránených záujmov fyzických osôb, právnických osôb a štátu vymedzenú čl. 149 Ústavy Slovenskej republiky a zákonom č. 153/2001 Z.z. o prokuratúre.

Navrhovaná právna úprava nadväzuje na prijatie zákona č. 312/2001 Z.z. o štátnej službe a o zmene a doplnení niektorých zákonov v znení zákona č. 143/2002 Z.z. a zákona č. 313/2001 Z.z. o verejnej službe, ktoré nabodli účinnosť 1. apríla 2002. Zákon č. 312/2001 Z.z. o štátnej službe v ustanovení § 6 ods. 5 zveruje do právomoci Generálnej prokuratúry Slovenskej republiky riadiť vo vzťahu k štátnym zamestnancom na prokuratúre vzdelávanie v štátnej službe a zabezpečiť jednotný systémový prístup v ďalšom vzdelávaní týchto štátnych zamestnancov. Podľa § 22 ods. 4 zákona č. 312/2001 Z.z. podmienky kvalifikačnej skúšky a zloženie kvalifikačnej komisie na prokuratúre ustanoví osobitný zákon.

Navrhovaná právna úprava je v súlade s Ústavou Slovenskej republiky, ostatnými zákonmi a medzinárodnými zmluvami a dohodami, ktorým je Slovenská republika viazaná.

Prerokovanie návrhu zákona na plenárnom zasadnutí Rady hospodárskej a sociálnej dohody nie je potrebné.

Návrh zákona nepredpokladá zvýšenie nárokov na finančné prostriedky zo štátneho rozpočtu, z rozpočtov vyšších územných celkov ani zvýšené nároky na pracovné sily a organizačné zabezpečenie. Uvedené vzalo na vedomie Ministerstvo financií Slovenskej republiky listom č. 1364/2002-KM z 9. apríla 2002.

Navrhovaná právna úprava nebude mať vplyv na životné prostredie.

DOLOŽKA ZLUČITEĽNOSTI
právneho predpisu
s právom Európskych spoločenstiev a právom Európskej únie

1. Navrhovateľ právneho predpisu:

Vláda Slovenskej republiky

   _________________________________________________________________

2. Názov návrhu právneho predpisu:

Zákon o odbornej príprave zamestnancov prokuratúry
   _________________________________________________________________

3. Záväzky Slovenskej republiky vo vzťahu k Európskym spoločenstvám a Európskej únii:

a) problematika návrhu zákona nie je prioritou aproximácie práva podľa článku 70 Európskej dohody o pridružení, ani podľa Národného programu pre prijatie acquis communautaire, Partnerstva pre vstup, Bielej knihy a screeningu; návrh zákona je uvedený v bode 20 Plánu legislatívnych úloh vlády Slovenskej republiky na rok 2002,

b) predmetom návrhu zákona nie sú záväzky vyplývajúce zo schválených negociačných pozícií.
   _________________________________________________________________

4. Problematika  návrhu  právneho  predpisu nie je upravená  v práve      
   Európskych spoločenstiev ani v práve Európskej únie.
   _________________________________________________________________

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie:

Vzhľadom na vnútroštátny charakter upravovanej problematiky je vyjadrovanie stupňa zlučiteľnosti návrhu zákona s právom Európskych spoločenstiev a s právom Európskej únie bezpredmetné.
   _________________________________________________________________

6. Gestor (spolupracujúce rezorty):

Nakoľko sa netransponujú žiadne ustanovenia smerníc do návrhu zákona, stanovenie gestora smerníc považujeme za bezpredmetné.
   _________________________________________________________________

7. Účasť  expertov  pri  príprave  návrhu  právneho  predpisu  a ich 
   stanovisko k zlučiteľnosti návrhu právneho predpisu s právom Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácie a pod.):

Na príprave znenia návrhu zákona sa nezúčastňovali osobitní experti.
   _________________________________________________________________

Osobitná časť:

K § 1:

	Ustanovenie odseku 1 vymedzuje predmet navrhovanej právnej úpravy, ktorým je odborná príprava zamestnancov vykonávajúcich na prokuratúre štátnu službu alebo verejnú službu.

Návrh zákona vymedzuje účel, formy a obsahové zameranie odbornej prípravy zamestnancov prokuratúry, účel, formy a spôsob skladania kvalifikačnej skúšky pred kvalifikačnou komisiou, ako aj zloženie kvalifikačnej komisie, spôsob jej kreovania a postup pri rozhodovaní.

Právna úprava odbornej prípravy je uvedená v členení
- odborná  príprava štátneho zamestnanca v prípravnej štátnej službe (§ 2 až 7),
- odborná príprava štátneho zamestnanca v stálej štátnej službe (§ 8 a 9),
- odborná príprava zamestnanca vo verejnej službe (§ 10 až 16).

Tento zákon sa nebude vzťahovať na profesionálnych vojakov vyčlenených na plnenie úloh vojenských prokuratúr podľa § 24 ods. 3 zákona č. 370/1997 Z.z. o vojenskej službe. Na vzdelávanie profesionálych vojakov, ktorí sú vyčlenení na plnenie úloh vojenských prokuratúr vo funkcii prokurátor alebo právny čakateľ prokuratúry, sa vzťahuje zákon č. 154/2001 Z.z. o prokurátoroch a právnych čakateľoch prokuratúry. Na vzdelávanie ostatných profesionálnych vojakov vyčlenených na plnenie úloh vojenských prokuratúr sa vzťahuje zákon č. 370/1997 Z.z. o vojenskej službe v znení neskorších predpisov (pozri § 2 ods. 7 zákona č. 312/2001 Z.z. o štátnej službe).

K § 2:

Odborná príprava štátnych zamestnancov, ktorí vykonávajú na prokuratúre prípravnú štátnu službu, je upravená v § 2 až 7.

Prípravnú štátnu službu upravuje zákon č. 312/2001 Z.z. o štátnej službe, podľa ktorého:
- prípravná  štátna služba je príprava na vykonávanie stálej štátnej       
  služby v príslušnom odbore štátnej služby (§ 19 ods. 1),
- prípravná  štátna služba  trvá najmenej šesť mesiacov, najviac dva 
  roky; plynie odo dňa vzniku štátnozamestnaneckého pomeru a končí kvalifikačnou skúškou (§ 19 ods. 3),
- skúšobná lehota je tri mesiace (§ 19 ods. 2),
- súčasťou prípravnej štátnej služby je odborná príprava čakateľa na získanie osobitných kvalifikačných predpokladov podľa osobitných predpisov (§ 19 ods. 4),
- odborná príprava sa uskutočňuje adaptačným vstupným vzdelávaním v rámci skúšobnej lehoty a adaptačným prípravným vzdelávaním, ktoré končí kvalifikačnou skúškou (§ 19 ods. 4),
- podmienkou  vymenovania  do  stálej   štátnej  služby  je  úspešné 
  vykonanie  kvalifikačnej skúšky v príslušnom odbore štátnej služby   
  (§ 24).

V § 2 sa navrhuje ustanoviť povinnosť pre všetkých štátnych zamestnancov, ktorí budú vykonávať na prokuratúre prípravnú štátnu službu, zúčastňovať sa na odbornej príprave, účelom ktorej je získanie osobitných kvalifikačných predpokladov. Tieto osobitné kvalifikačné predpoklady sú potrebné pre kvalitné a efektívne plnenie úloh, ktoré patria do pôsobnosti prokuratúry. Pôsobnosť prokuratúry vymedzuje čl. 149 Ústavy Slovenskej republiky a § 4 zákona č. 154/2001 Z.z. o prokuratúre.

Odbornou prípravou štátneho zamestnanca v prípravnej službe sa rozumie adaptačné vzdelávanie. Upravujú sa dve formy adaptačného vzdelávania, a to:
- adaptačné vstupné vzdelávanie (§ 3)
- adaptačné prípravné vzdelávanie (§ 4).

K § 3:

Ustanovenie § 3 sa týka prvej formy adaptačného vzdelávania - adaptačného vstupného vzdelávania.

Adaptačné vstupné vzdelávanie musí absolvovať v priebehu skúšobnej lehoty každý štátny zamestnanec na prokuratúre zaradený do prípravnej štátnej služby. Skúšobná lehota je trojmesačná. Adaptačné vstupné vzdelávania bude zamerané na získanie nevyhnutných vedomostí potrebných na výkon štátnej služby na prokuratúre. 

Rozsah a obsah adaptačného vstupného vzdelávania je ustanovený tak, aby štátny zamestnanec mohol na získané vedomosti plynule nadviazať pri absolvovaní ďalšej formy odbornej prípravy - adaptačného prípravného vzdelávania.

Adaptačné vstupné vzdelávanie bude štátny zamestnanec vykonávať pod dohľadom školiteľa. Školiteľa bude určovať služobný úrad. Služobný úrad štátneho zamestnanca vymedzuje § 7 ods. 1 písm. b) šiesty bod a § 7 ods. 2 zákona č. 312/2001 Z.z. o štátnej službe.

Rozsah a obsah adaptačného vstupného vzdelávania je limitovaný dĺžkou skúšobnej lehoty, pretože toto vzdelávanie končí v rámci skúšobnej lehoty pohovorom s predstaveným. Predstaveným štátneho zamestnanca na prokuratúre je jeho nadriadený - buď nadriadený štátny zamestnanec alebo vedúci prokurátor, ktorému je štátny zamestnanec podriadený a ktorý je oprávnený dávať podriadenému štátnemu zamestnancovi pokyny. Ak predstavený pri pohovore s podriadeným štátnym zamestnancom zistí, že jeho vedomosti získané v priebehu adaptačného vstupného vzdelávania nie sú dostatočné pre štátnu službu na prokuratúre, nič nebráni tomu, aby vykonal opatrenia smerujúce k skončeniu štátnozamestnaneckého pomeru s týmto štátnym zamestnancom v skúšobnej dobe zo strany služobného úradu podľa § 42 zákona č. 312/2001 Z.z.

K § 4:

Ustanovenie § 4 upravuje ďalšiu formu adaptačného vzdelávania - adaptačné prípravné vzdelávanie.

Adaptačné prípravné vzdelávanie musí absolvovať po uplynutí skúšobnej doby každý štátny zamestnanec na prokuratúre zaradený do prípravnej štátnej služby, ktorý úspešne ukončil adaptačné vstupné vzdelávanie. Adaptačné prípravné vzdelávanie skončí úspešným zložením kvalifikačnej skúšky (§ 5 až 7). Úspešné vykonanie kvalifikačnej skúšky je podmienkou na vymenovanie štátneho zamestnanca do stálej štátnej služby.

Navrhovaná právna úprava vymedzuje účel adaptačného prípravného vzdelávania so zreteľom na skutočnosť, že adaptačné prípravné vzdelávanie je súčasťou odbornej prípravy na získanie osobitných kvalifikačných predpokladov potrebných na plnenie úloh spojených s vykonávaním štátnych záležitostí patriacich do pôsobnosti prokuratúry. Obsah a rozsah tejto odbornej prípravy je cielene zameraný na získanie vedomostí potrebných na plnenie úloh prokuratúry a na získanie schopnosti využívať tieto vedomosti v aplikačnej praxi.

Aj adaptačné prípravné vzdelávanie bude vykonávať štátny zamestnanec pod dohľadom školiteľa, ktorého určí služobný úrad.

K § 5 až 7:

Podľa § 22 ods. 4 zákona č. 312/2001 Z.z. o štátnej službe podmienky kvalifikačnej skúšky a zloženie kvalifikačnej komisie na prokuratúre ustanoví osobitný zákon.

Podmienkou na vykonanie kvalifikačnej skúšky štátnym zamestnancom na prokuratúre je absolvovanie odbornej prípravy na získanie osobitných kvalifikačných predpokladov, teda adaptačného vstupného vzdelávania (§ 3) a adaptačného prípravného vzdelávania (§ 4).

Navrhované znenie § 5 vymedzuje účel kvalifikačnej skúšky a ustanovuje formy kvalifikačnej skúšky, pravidlá na určenie termínu skladania tejto skúšky a povinnosť generálnej prokuratúry určiť a oznámiť presný termín konania skúšky štátnemu zamestnancovi. Účel kvalifikačnej skúšky a pravidlá na určenie presného termínu skladania skúšky sú ustanovené so zreteľom na skutočnosť, že kvalifikačná skúška je podmienkou na vymenovanie štátneho zamestnanca do stálej štátnej služby. Deň úspešného vykonania kvalifikačnej skúšky je posledným dňom trvania prípravnej služby. Po úspešne vykonanej kvalifikačnej skúške sa čakateľ vymenuje do stálej štátnej služby.

Kvalifikačnú skúšku skladá čakateľ pred kvalifikačnou komisiou.

Ustanovenie § 6 vymedzuje zloženie kvalifikačnej komisie, spôsob jej kreovania, podmienky schopnosti uznášania, druh výroku rozhodnutia kvalifikačnej komisie a povinnosť predsedu komisie oznámiť výsledok kvalifikačnej skúšky generálnemu prokurátorovi. So zreteľom na skutočnosť, že štátni zamestnanci na prokuratúre sa budú podieľať na plnení úloh spojených s vykonávaním štátnych záležitostí patriacich do pôsobnosti prokuratúry, navrhuje sa, aby členmi kvalifikačnej komisie boli aj prokurátori. Navrhuje sa, aby kvalifikačná komisia bola päťčlenná a aby ju tvorili traja prokurátori a dvaja štátni zamestnanci v stálej štátnej službe. Funkčné obdobie kvalifikačnej komisie sa neustanovuje vzhľadom na malý počet osôb zaradených na vykonávanie štátnej služby na prokuratúre a na ich špecifickú, diferencovanú pracovnú náplň. Členov kvalifikačnej komisie a ich predsedu bude vymenúvať a odvolávať generálny prokurátor.

V § 7 je ustanovená povinnosť generálnej prokuratúry odovzdať štátnemu zamestnancovi osvedčenie o kvalifikačnej skúške a povinnosť vedúceho služobného úradu vymenovať štátneho zamestnanca do stálej štátnej služby odo dňa nasledujúceho po dni, v ktorom štátny zamestnanec úspešne zložil kvalifikačnú skúšku. Toto ustanovenie sa vzťahuje aj na opakovanie kvalifikačnej skúšky.

Opakovať kvalifikačnú skúšku môže štátny zamestnanec len na základe povolenia a len raz. Generálna prokuratúra mu povolí opakovať kvalifikačnú skúšku, ak
- nevyhovel    kvalifikačnej   skúške,    pričom   za    nevyhovenie 
  kvalifikačnej skúške sa považuje aj prípad, keď čakateľ sa bezdôvodne a bez ospravedlnenia nezúčastní v určenom termíne na skladaní kvalifikačnej skúšky; v obidvoch prípadoch kvalifikačná komisia vynesie rozhodnutie s výrokom "nevyhovel",
- písomne  požiada  o opakovanie  kvalifikačnej  skúšky najneskôr do 
štrnástich kalendárnych dní; 14-dňová lehota začne plynúť odo dňa nasledujúceho po dni, v ktorom čakateľ nezložil kvalifikačnú skúšku, prípadne odo dňa, v ktorom mal skladať kvalifikačnú skúšku, ale na skladaní tejto skúšky sa bezdôvodne a bez ospravedlnenia (svojvoľne) nezúčastnil,
- ide o prvé opakovanie kvalifikačnej skúšky.

Kvalifikačná skúška má výrazný dosah na dobu prípravnej štátnej služby.

Prípravná štátna služba štátnych zamestnancov trvá najmenej šesť mesiacov, najviac dva roky. Plynie odo dňa vzniku štátnozamestnaneckého pomeru a končí kvalifikačnou skúškou. Kvalifikačnú skúšku vykoná čakateľ v posledných troch mesiacoch prípravnej štátnej služby, najneskôr v posledný deň tejto služby. Presný termín jej konania určí generálna prokuratúra. Čakateľ musí byť oboznámený s termínom konania skúšky najmenej dva mesiace vopred.

Ak čakateľ úspešne zloží kvalifikačnú skúšku, deň konania kvalifikačnej skúšky je posledným dňom jeho prípravnej štátnej služby, pretože od nasledujúceho dňa sa stáva na základe vymenovania štátnym zamestnancom v stálej štátnej službe. Uvedené platí aj vtedy, ak kvalifikačnú skúšku skladal pred uplynutím doby prípravnej štátnej služby. V tejto súvislosti treba zdôrazniť, že kvalifikačnú skúšku nesmie skladať skôr ako v posledných troch mesiacoch prípravnej štátnej služby.

Ak čakateľ skúšku v určenom termíne nezloží (neúspech alebo svojvoľná neúčasť) a do 14 kalendárnych dní od termínu určeného na konanie skúšky požiada o opakovanie kvalifikačnej skúšky, čas do opakovaného skladania kvalifikačnej skúšky je pokračovaním prípravnej štátnej služby. Z uvedeného je zrejmé, že ak čakateľ požiada o opakovanie kvalifikačnej skúšky, doba jeho prípravnej štátnej služby sa predĺži až do termínu konania tejto skúšky. Prípravná štátna služba však nemôže byť predĺžená o viac ako šesť mesiacov, pretože opakovane skladať kvalifikačnú skúšku musí čakateľ najneskôr do šiestich mesiacov od termínu konania prvej kvalifikačnej skúšky.

Ak čakateľ bol úspešný pri opakovanom skladaní kvalifikačnej skúšky, dňom nasledujúcim po zložení skúšky sa stáva na základe vymenovania štátnym zamestnancom v stálej štátnej službe.

Ak čakateľ ani opakovane nezložil kvalifikačnú skúšku, jeho štátnozamestnanecký pomer skončí na základe zákona podľa § 39 ods. 2 v spojení s § 43 ods. 1 písm. a) zákona č. 312/2001 Z.z. o štátnej službe, a to dňom, v ktorom opakovane nezložil kvalifikačnú skúšku. Tento deň treba považovať aj za posledný deň jeho prípravnej štátnej služby.

Podľa § 39 ods. 2 v spojení s § 43 ods. 1 písm. a) zákona č. 312/2001 Z.z. o štátnej službe štátnozamestnanecký pomer čakateľa, ktorý nevykonal úspešne kvalifikačnú skúšku, sa skončí dňom uplynutia prípravnej štátnej služby.

V praxi však môže nastať aj iná situácia. Čakateľ kvalifikačnú skúšku nezložil (neúspech alebo svojvoľná neúčasť) a o jej opakovanie v zákonom ustanovenej 14-dňovej lehote nepožiadal a nepožiadal ani o skončenie štátnozamestnaneckého pomeru podľa § 41 zákona č. 312/2001 Z.z. o štátnej službe. V takom prípade jeho štátnozamestnanecký pomer skončí na základe zákona podľa § 39 ods. 2 v spojení s § 43 ods. 1 písm. a) zákona č. 312/2001 Z.z. o štátnej službe až uplynutím 14-dňovej lehoty, ktorú zákon ustanovuje na podanie písomnej žiadosti o povolenie opakovať kvalifikačnú skúšku. Teda až posledný deň márne uplynutej zákonom ustanovenej 14-dňovej lehoty na podanie žiadosti o opakovanie kvalifikačnej skúšky treba považovať aj za posledný deň jeho prípravnej štátnej služby.

K § 8:

Navrhovaná právna úprava ustanovuje povinnosť všetkým štátnym zamestnancom, ktorí vykonávajú na prokuratúre stálu štátnu službu, prehlbovať si svoju kvalifikáciu (odsek 1) s tým, že druhy a formy prehlbovania kvalifikácie ustanoví služobný predpis, ktorý vydá generálny prokurátor (odsek 2).

Uvedené ustanovenie koreluje s § 77 ods. 2 zákona č. 312/2001 Z.z. o štátnej službe. V tomto návrhu zákona dotvára komplexnosť právnej úpravy týkajúcej sa odbornej prípravy štátnych zamestnancov na prokuratúre.

K § 9:

Navrhovaná právna úprava ustanovuje povinnosť štátnym zamestnancom, ktorí vykonávajú na prokuratúre stálu štátnu službu, zúčastňovať sa na funkčnom vzdelávaní, ak sa pripravujú na výkon riadiacich činností (odsek 1) s tým, že podrobnosti o funkčnom vzdelávaní a o jeho skončení ustanoví všeobecne záväzný právny predpis, ktorý vydá Úrad pre štátnu službu Slovenskej republiky po dohode s generálnou prokuratúrou (odsek 2).

Uvedené ustanovenie koreluje s § 14 ods. 8 zákona č. 312/2001 Z.z. o štátnej službe. V tomto návrhu zákona dotvára komplexnosť právnej úpravy týkajúcej sa odbornej prípravy štátnych zamestnancov na prokuratúre.

K § 10:

Odborná príprava zamestnancov, ktorí vykonávajú na prokuratúre verejnú službu, je upravená v § 10 až 17.

Verejnú službu upravuje zákon č. 313/2001 Z.z. o verejnej službe v znení neskorších predpisov. Kvalifikačné predpoklady zamestnanca vykonávajúceho verejnú službu sú ustanovené v § 3 ods. 3, podľa ktorého kvalifikačným predpokladom sa rozumie vzdelanie a osobitný kvalifikačný predpoklad podľa všeobecne záväzného právneho predpisu. Ustanovenie § 3 ods. 6 definuje osobitný kvalifikačný predpoklad na účely tohto zákona ako absolvovanie špeciálnych skúšok alebo špecializačných foriem vzdelávania ustanovených všeobecne záväzným právnym predpisom, ktoré sú nevyhnutné na získanie oprávnenia vykonávať určenú pracovnú činnosť.

Úlohy prokuratúry Slovenskej republiky, do pôsobnosti ktorej patrí ochrana práv a zákonom chránených záujmov fyzických osôb, právnických osôb a štátu, majú špecifický charakter. V záujme kvalitného plnenia týchto úloh je potrebné ustanoviť špecializačné formy vzdelávania zamestnancov, ktorí budú vykonávať na prokuratúre verejnú službu. Prokuratúra Slovenskej republiky nie je orgánom štátnej správy, a preto v zmysle čl. 123 Ústavy Slovenskej republiky nemôže byť splnomocnená na vydávanie všeobecne záväzných právnych predpisov. Z toho dôvodu sa navrhuje upraviť odbornú prípravu zamestnancov prokuratúry osobitným zákonom.

V § 10 sa navrhuje ustanoviť povinnosť pre zamestnancov prokuratúry zúčastňovať sa na odbornej príprave, účelom ktorej je získanie osobitných kvalifikačných predpokladov.

Odbornou prípravou zamestnancov prokuratúry vo verejnej službe sa rozumie adaptačné vzdelávanie. Upravujú sa dve formy adaptačného vzdelávania, a to:
- adaptačné vstupné vzdelávanie (§ 11)
- adaptačné kvalifikované vzdelávanie (§ 12).

K § 11:

Ustanovenie § 11  sa týka prvej formy adaptačného vzdelávania - adaptačného vstupného vzdelávania.

Adaptačné vstupné vzdelávanie musí absolvovať v priebehu skúšobnej lehoty každý zamestnanec prokuratúry vykonávajúci verejnú službu.

Adaptačné vstupné vzdelávania bude zamerané na získanie nevyhnutných vedomostí potrebných na výkon verejnej služby na prokuratúre. Rozsah a obsah adaptačného vstupného vzdelávania je ustanovený tak, aby zamestnanec mohol na získané vedomosti plynule nadviazať pri absolvovaní ďalšej formy odbornej prípravy - adaptačného kvalifikovaného vzdelávania.

Adaptačné vstupné vzdelávanie bude zamestnanec vykonávať pod dohľadom školiteľa. Školiteľa bude určovať jeho zamestnávateľ (§ 17). 

Rozsah a obsah adaptačného vstupného vzdelávania je limitovaný dĺžkou skúšobnej lehoty, pretože toto vzdelávanie končí v rámci skúšobnej lehoty pohovorom s nadriadeným. Nadriadeným zamestnanca je buď vedúci prokurátor alebo predstavený (štátny zamestnanec), ktorému je zamestnanec podriadený. Ak nadriadený pri pohovore s podriadeným zamestnancom zistí, že jeho vedomosti získané v priebehu adaptačného vstupného vzdelávania nie sú dostatočné na výkon verejnej služby na prokuratúre, nič nebráni tomu, aby vykonal opatrenia smerujúce k skončeniu pracovného pomeru v skúšobnej dobe podľa § 72 zákona č. 311/2001 Z.z. Zákonník práce.

K § 12:

Ustanovenie § 12 upravuje ďalšiu formu adaptačného vzdelávania - adaptačné kvalifikované vzdelávanie.

Adaptačné kvalifikované vzdelávanie musí absolvovať každý zamestnanec prokuratúry vykonávajúci na prokuratúre verejnú službu, s výnimkou tých zamestnancov, ktorí vykonávajú remeselné, manuálne alebo manipulačné pracovné činnosti s prevahou fyzickej práce (§ 16).

Navrhovaná právna úprava vymedzuje účel adaptačného kvalifikovaného vzdelávania so zreteľom na skutočnosť, že adaptačné kvalifikované vzdelávanie je súčasťou odbornej prípravy na získanie osobitných kvalifikačných predpokladov potrebných na plnenie úloh spojených s vykonávaním štátnych záležitostí patriacich do pôsobnosti prokuratúry. Obsah a rozsah tejto odbornej prípravy je cielene zameraný na získanie vedomostí potrebných na plnenie úloh prokuratúry a na získanie schopnosti využívať tieto vedomosti v aplikačnej praxi.

Aj adaptačné kvalifikované vzdelávanie bude vykonávať štátny zamestnanec pod dohľadom školiteľa, ktorého určí služobný úrad.

Adaptačné kvalifikované vzdelávanie skončí vykonaním kvalifikačnej skúšky (§ 13 a 14).

K § 13 až 15:

Podmienkou na vykonanie kvalifikačnej skúšky zamestnancom prokuratúry je absolvovanie odbornej prípravy na získanie osobitných kvalifikačných predpokladov, teda adaptačného vstupného vzdelávania (§ 11) a adaptačného kvalifikovaného vzdelávania (§ 12).

Navrhované znenie § 13 vymedzuje účel kvalifikačnej skúšky a ustanovuje jej formu, pravidlá na určenie termínu skladania tejto skúšky a povinnosť zamestnávateľa určiť a oznámiť presný termín konania skúšky zamestnancovi.

Kvalifikačnú skúšku skladá zamestnanec pred kvalifikačnou komisiou. Kvalifikačnú komisiu zriaďuje zamestnávateľ (§ 17). Podrobnosti o kvalifikačnej komisii a kvalifikačnej skúške upraví so zreteľom na druh vykonávanej verejnej služby a na pracovné zaradenie zamestnanca služobný predpis, ktorý vydá generálna prokuratúra.

Navrhuje sa, aby zamestnanec mohol opakovať kvalifikačnú skúšku. Opakovať kvalifikačnú skúšku možno iba raz.

Ak zamestnanec ani opakovane nezloží kvalifikačnú skúšku môže mu dať zamestnávateľ výpoveď podľa § 63 ods. 1 písm. d) zákona č. 311/2001 Z.z. Zákonník práce, ak budú splnené ostatné podmienky ustanovené v tomto zákone.

Ak zamestnanec úspešne zloží kvalifikačnú skúšku, zamestnávateľ mu vydá osvedčenie o kvalifikačnej skúške.

Zložením kvalifikačnej skúšky sa nekončí odborná príprava zamestnancov prokuratúry vykonávajúcich verejnú službu, pretože každý zamestnanec prokuratúry, teda aj ten, ktorý skončil adaptačné vzdelávanie kvalifikačnou skúškou, si musí prehlbovať svoju kvalifikáciu zúčastňovaním sa na vzdelávaní zameranom na priebežné udržiavanie, zdokonaľovanie a doplňovanie požadovaných vedomostí a schopností. Navrhuje sa, aby druhy a formy prehlbovania kvalifikácie určil služobný predpis, v ktorom generálna prokuratúra bude môcť zohľadniť charakter jednotlivých druhov pracovných činností vykonávaných na prokuratúre.

K § 16:

Ide o ustanovenie, ktoré s ohľadom na charakter pracovnej činnosti zamestnancov prokuratúry, ktorí vykonávajú v rámci pracovného pomeru na prokuratúre remeselné, manuálne alebo manipulačné pracovné činnosti s prevahou fyzickej práce, vylučuje z povinnosti podrobiť sa adaptačnému kvalifikovanému vzdelávaniu a kvalifikačnej skúške. Navrhuje sa však, aby aj títo zamestnanci boli povinní podrobiť sa v rámci skúšobnej doby adaptačnému vstupnému vzdelávaniu (§ 11), ktorého obsahové zameranie je orientované najmä na ochranu zdravia pri práci, na ochranu pred požiarmi a na získanie vedomostí o pracovnom poriadku a o organizačnom poriadku na prokuratúre. Rovnako je dôležité, aby aj zamestnanci vykonávajúci pracovné činnosti s prevahou fyzickej práce si priebežne prehlbovali svoju kvalifikáciu (§ 15).

K § 17:

V tomto zákone, ako aj v zákone č. 313/2001 Z.z. o verejnej službe v znení neskorších predpisov sa používa pojem "zamestnávateľ", ktorý v podmienkach prokuratúry neumožňuje presné určenie zamestnávateľa jednotlivých zamestnancov, ktorí budú vykonávať na prokuratúre verejnú službu.

Prokuratúra nie je samostatným štátnym orgánom, ale je samostatnou sústavou hierarchicky usporiadaných štátnych orgánov (§ 2 zákona č. 153/2001 Z.z. o prokuratúre). Z týchto dôvodov je potrebné vymedziť jednotlivé prokuratúry, ktoré budú mať postavenie zamestnávateľa v oblasti pracovnoprávnych vzťahov zamestnancov vykonávajúcich verejnú službu.

Navrhuje sa, aby postavenie zamestnávateľa nemali okresné prokuratúry (okresným prokuratúr je 55) - okresné prokuratúry nemajú ani postavenie služobného úradu vo vzťahu k prokurátorom, právnym čakateľom prokuratúry a štátnym zamestnancom na prokuratúre.

K § 18:

Ide o prechodné ustanovenie, účelom ktorého je odstrániť vzájomný nesúlad medzi § 6 ods. 5, § 22 ods. 4 a § 154 ods. 2 a 3 zákona č. 312/2001 Z.z. o štátnej službe.

Navrhované ustanovenie sa bude vzťahovať na zamestnancov prokuratúry, ktorí 1. apríla 2002 boli v pracovnom pomere k prokuratúre a ktorí sa v zmysle § 154 stali štátnymi zamestnancami v dočasnej štátnej službe. Navrhuje sa, aby títo štátni zamestnanci sa podrobili odbornému vzdelávaniu a zložili odbornú skúšku pred kvalifikačnou komisiou ustanovenou podľa tohto zákona.

K § 19:

Ide o prechodné ustanovenie vo vzťahu k zamestnancom prokuratúry, ktorí 1. apríla 2002 boli v pracovnom pomere k prokuratúre a ktorí sa v zmysle § 54 zákona č. 313/2001 Z.z. o verejnej službe stali zamestnancami vykonávajúcimi verejnú službu.

Navrhuje sa, aby aj títo zamestnanci sa podrobili odbornej príprave a zložili kvalifikačnú skúšku pred kvalifikačnou komisiou ustanovenou podľa tohto zákona.

K § 20:

Navrhuje sa, aby zákon o odbornej príprave zamestnancov prokuratúry nadobudol účinnosť dňom 1. augusta 2002.